P r e d k l a d a c i a  s p r á v a

*Návrh na uzavretie Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej* (ďalej len „dohoda“) sa predkladá na rokovanie Legislatívnej rady vlády SR ako iniciatívny materiál.

Dohoda ako celok predstavuje ďalší krok na ceste k intenzívnejšej politickej a hospodárskej spolupráci medzi Európskou úniou (ďalej len „EÚ“) a Ukrajinou. Cieľom dohody je teda posilnenie a upevnenie vzájomných vzťahov zmluvných strán, a to prostredníctvom pridruženia založeného na politickom dialógu, vzájomnej užšej spolupráci a obchode.

Podstatnú časť dohody tvoria obchodné ustanovenia, ktorých ambíciou je vytvoriť v rámci prechodného (maximálne 10-ročného) obdobia prehĺbenú a komplexnú zónu voľného obchodu, tzv. DCFTA (*Deep and Comprehensive Free Trade Area*).

Ako už bolo naznačené, dohoda predpokladá vzájomnú spoluprácu vo viacerých oblastiach spoločenských vzťahov. Za všetky možno spomenúť najmä oblasť zahraničnej a bezpečnostnej politiky, slobody, bezpečnosti a spravodlivosti, hospodárstva, vrátane energetiky a jadrovej oblasti, ďalej oblasť životného prostredia, dopravy, vedy, techniky, výskumu, priemyslu, podnikania a finančných služieb, cestovného ruchu, poľnohospodárstva a rozvoj vidieka, rybného hospodárstva, námornej politiky, ochrany spotrebiteľa, zamestnanosti a sociálnej politiky, verejného zdravia, kultúry, športu, audiovízie, médií či športu.

Za Slovenskú republiku (ďalej len „SR“) bola politická časť dohody s výhradou ratifikácie podpísaná predsedom vlády p. Robertom Ficom na okraj Európskej rady dňa 21. marca 2014. Obchodná časť dohody bola podpísaná v rámci rovnakého fóra predsedom vlády dňa 27. júna 2014 (spoločne s asociačnými dohodami s Gruzínskom a Moldavskom).

Z hľadiska slovenského zmluvného práva je predkladaná dohoda tzv. *zmiešanou úniovou zmluvou* (t.j. zmluvou, ktorá pokrýva oblasť spoločných právomocí EÚ a členských štátov a ktorej zmluvnými stranami sú EÚ, resp. Európske spoločenstvo pre atómovú energiu a ich členské štáty na jednej strane a tretia krajina, v tomto prípade Ukrajina, na strane druhej). Z tohto dôvodu bude dohoda predložená na rokovanie vlády SR až po jej podpise.

Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Z hľadiska vnútroštátnych predpisov SR ide o medzinárodnú zmluvu prezidentskej povahy. Z kategórií vymedzených *v článku 7 odsek 4* *Ústavy SR* ide o*medzinárodnú politickú zmluvu* a o *medzinárodnú hospodársku zmluvu všeobecnej povahy*. Je preto potrebné, aby s dohodou vyslovila súhlas Národná rada SR. Súčasne je potrebné, aby Národná rada SR rozhodla podľa článku 86 písmeno d) Ústavy SR o tom, že dohoda má prednosť pred zákonmi podľa článku 7 odsek 5 Ústavy SR. Z kategórií vymedzených *v článku 7 odsek 5 Ústavy SR* ide o *medzinárodnú zmluvu, na ktorej vykonanie nie je potrebný zákon*. Vnútroštátny schvaľovací proces bude ukončený ratifikáciou prezidentom SR.

V zmysle vlastného článku 486 odsek 2 nadobudne dohoda platnosť prvý deň druhého mesiaca nasledujúceho po dni uloženia poslednej ratifikačnej listiny alebo listiny o schválení.

Dohoda nebude mať vplyv na verejné financie, životné prostredie, podnikateľské prostredie, na informatizáciu spoločnosti a nebude mať ani sociálny vplyv.